
Leserinnlegg:
Gullkantet økonomisk fordel for grunnskolelærere i Finnmark og Nord-Troms 

Studenter kan vente seg store økonomiske fordeler hvis de velger å starte på grunnskolelærerutdanning og deretter velger Finnmark eller Nord-Troms som arbeidssted for sin lærerjobb etter studiene.  Kombinert med at Finnmark trenger flere grunnskolelærere, er dette en vinn-vinn situasjon for de som ønsker å bli grunnskolelærere i regionen. 

Grunnskolelærere som velger Finnmark eller Nord-Troms som arbeidssted, vil i prinsippet få en tilnærmet gratis masterutdanning. Samtidig vil den rette være sikret en svært gunstig vei inn i et givende og utviklende yrke sammen med mange kollegaer i en spennende region. Dette er en unik mulighet som kanskje ikke så mange er klar over.  

Hvis du for eksempel fullfører grunnskolelærerutdanningen på normert tid og jobber minst tre år som grunnskolelærer 1-7 i Finnmark eller Nord-Troms, kan du få slettet inntil 161 000 kroner av studielånet etter 3 år i arbeid som grunnskolelærer. Dette gjelder de som startet på utdanningen høsten 2017 eller senere. De første som vil kunne få slettet studiegjeld, vil kunne få dette i 2025, etter 5 års utdanning og 3 år i lærerjobb. For de som utdanner og arbeider som grunnskolelærer 5-10 og 8-13 er ordningen nesten like god. 

Det er verdt å merke seg at dette kommer i tillegg til den årlige avskrivningen på 10 %, inntil 25 000 kr, som er den faste ordningen og som gjelder fra første år i jobb. Det betyr at en lærer som startet på grunnskolelærerutdanningen i 2017 eller senere, etter alle øremerker vil være kvitt studielånet sitt etter bare 3 år i lærerjobb i regionen. 

De som blir ferdig med utdanningen og som starter som grunnskolelærer i Finnmark nå, vil også komme under en svært god ordning.  Grunnskolelærere (som oppfyller kompetansekravene etter opplæringsloven § 10-1 har vært yrkesaktiv i grunnskolen i tolv sammenhengende måneder) får avskrevet inntil 45 000 hvert år inntil ny og bedre ordning innføres.

Unge som søker og gjennomfører grunnskolelærerutdanningen og starter sin jobbgjerning i regionen, vil kunne forvente seg en stor fordel i starten av sin lærerkarriere. UiT tilbyr samlingsbasert grunnskolelærerutdanning på campus Alta, så tilbudet er tilgjengelig for den rette, også lokalt.
 
Av Øyvind Rognli, kontorleder RSK Vest-Finnmark

